กสทช.สั่ง ทรูฯ คืนถ่ายบอลโลก 16 นัด ให้ทีวีดิจิทัลถ่ายทอดสดคู่ขนาน
กสทช.สั่ง ทรูฯ คืนถ่ายบอลโลก 16 นัด ให้ทีวีดิจิทัลถ่ายทอดสดคู่ขนาน ส่วนจะเป็นคู่ไหนบ้างอยู่ที่ กกท.ตัดสินใจ
22 พ.ย. 2565

นายไตรรัตน์ วิริยะศิริกุล รักษาการแทนเลขาธิ สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ( กสทช.)  เปิดเผยว่า ภายหลังจากการหารือร่วมกับตัวแทนการกีฬาแห่งประเทศไทย (กกท.) ได้มีข้อสรุปร่วมกัน ในการขอความร่วมมือจากกลุ่มทรูฯ ให้คืนโควต้าถ่ายทอดสดฟุตบอลโลก 2022 รอบสุดท้าย 16 นัด กลับมาให้ กกท. นำมาจัดสรรให้กับทีวีดิจิทัลถ่ายทอดสดแบบคู่ขนาน
 
ส่วนจะเป็นรอบใด คู่ใดบ้าง และจัดสรรอย่างไร กกท.เป็นหน้าที่ กกท.ต้องดำเนินการ แต่เบื้องต้นได้ประสานกับทรูแล้ว ทรูไม่ขัดข้อง และแจ้งสมาคมทีวีดิจิทัล
 
สำหรับประเด็นการถ่ายทอดสดผ่านระบบออนไลน์ กสทช. ได้แจ้งกับ กกท.ว่า กฎ Must Have หรือ หลักเกณฑ์รายการโทรทัศน์สําคัญที่ให้เผยแพร่ได้เฉพาะทางฟรีทีวี และ Must Carry หรือหลักเกณฑ์การเผยแพร่กิจการโทรทัศน์ที่ให้บริการเป็นการทั่วไปของ กสทช. ต้องปฏิบัติตามกฎหมายอื่นด้วย โดยเฉพาะกฎหมายทรัพย์สินทางปัญญาที่มีศักย์ใหญ่กว่ากฎ กสทช.
 
ดังนั้นเมื่อ กกท. ขายสิทธิให้กับทรูแล้ว กล่องอื่นก็ไม่สามารถทำได้ ส่วนไฮไลต์การแข่งขันก็ต้องให้ กกท.พูดคุยกับกลุ่มทรูฯอีกครั้ง